# Dagsorden fellesmøte Kunstnernettverket

Tid: Tirsdag 21.6.16 kl. 9–11.30

Sted: Forfatternes hus, Rådhusgata 7

**Tilstede:**

Lise Stang Lund, NK

Kari Bucher, Grafill

Peder Horgen, NoDa

Helge Vik, NAViO

Ika Kaminka, NO

Ragna Lindboe, NFF/NFR

Knut Alfsen, NSF

Anders Hovind, MFO

Bjørn Ingvaldsen, NBU
Jan Terje Hjelmli
Jørgen Karlstrøm, NKF
Ingrid Kindem, NOPA

Tine Tangestuen, NOPA
Sigmund Løvåsen, DnF
Hilde Tørdal, NBK

**1/2/16 Godkjenning av innkalling og dagsorden. Valg av møteleder og referent.**

AU foreslo Lise Stang Lund som møteleder og Tine Tangestuen/NOPA som referent. Dette ble godkjent.

**2/2/16 Godkjenning av referat fra forrige møte.**

 Referat fra møte 19.04.16 ble godkjent med følgende endringer:

 Sak 4, 3. avsnitt: Korrekt dato for debatten er 18.08.

Sak 4, 3. avsnitt: Hilde Tørdal skal føyes til i gruppen som arbeider med programforslag.

 Sak 6, 3. avsnitt: Katinka Maraz er ikke deltaker i forhandlingsutvalget for Den kulturelle skolesekken.

**3/2/16 Valg av nytt arbeidsutvalg**

Visuell: Lise Stang Lund foreslås for et år til.

Litteratur: Sigmund Løvåsen foreslås som kandidat.

Musikk: Anders Hovin er villig til å stille et år til. Jørgen Karlstrøm i NKF er interessert i å bidra.

Scene: Knut Alfsen er villig til å stille, men scenekunstfeltet har ikke diskutert det ennå. Scenekunstfeltet melder tilbake til Kunstnernettverket når de har en kandidat klar.

Film: Ragna Lindboe foreslås som kandidat.

Følende spørsmål/kommentarer ble reist:

* Er det naturlig at NBK overtar når Lise Stang Lund går av neste år?
* Burde man tenke på neste års AU og leder av AU når det når det velges nytt AU, med tanke på overlapp? Mange oppgaver utføres i dag av leder (bl.a. oppdatering av nettsted).
* Bør AU bestå av styreledere eller nestledere?
* Bør man tenke på om man kan ha ledervervet/andre verv i en avgrenset periode?
* Det ble understreket at AU ikke er en maktposisjon, men en gruppe som koordinerer arbeidet knyttet til et årshjul. AU arbeider ut fra saker som er forankret i KN, og har ikke noe eget mandat ut over det.

**Vedtak:** Lise Stang Lund (visuell), Sigmund Løvåsen (litteratur), Anders Hovin (musikk), Ragna Lindboe (film) ble valgt inn i Kunstnernettverkets Arbeidsutvalg. Scenekunstnerne bes om å komme med forslag til kandidat. Arbeidsutvalget konstituerer seg selv.

**4/2/16 Arendalsuka 2016**

 Stand og infomateriell til Arendalsuka:

* T-skjorter til de som bemanner stand og transport er ordnet.
* Det er ønskelig å ha en konkurranse ala fjorårets, der folk kan skrive sin mening om kunstrelaterte temaer på en tavle: Et mulig tema er: *En sterk kunstopplevelse**jeg aldri glemmer.*
* Som i fjor er det ønskelig at KN bidrar med priemier til konkurransen, som: Billetter, CD-er, bøker, buttons, handlenett mm. som er av interesse for publikum. Gavene kan leveres NK-kontoret innen 15.08.
* Det ble besluttet å lage et handlenett med KNs logo og program. AU følger opp dette.
* Det ble foreslått å gjøre endringer i teksten som skal på flyer/handlenett ut fra hvilke saker some er viktigst for KN nå. Åndsverkloven må komme først (enkel tilgang – god betaling), stipender er viktige men settes ikke øverst i år. Kompetansekrav i skolen bør også prioriteres på trykksaker. De tre foreslåtte punktene går inn i flyeren.

**Vedtak:** AU følger opp tekst, design og trykking av KNs politiske program på brosjyre, handlenett og T-skjorter og planlegger konkurransen på stand og øvrig organisering. Alle bes om å gi beskjed til AU om behov for overnatting, deltakelse på appeller og bidrag til premier innen angitte frister.

Debatt 18.08.

* Lise Stang Lund blir moderator for debatten 18.08. og går inn i programgruppa for debatten.
* Programgruppa for debatten jobber videre med problemstillinger, spørsmål og oppfølgings-spørsmål til hvert tema som skal tas opp.
* Programgruppa arbeider også med kunstneriske innslag i tilknytning til debatten, dersom det er rom i programmet. Forslag som kom var video av rapduen Sarah og Arash, fribymusiker/-forfattere, Skranglebein, Vanessa Baird.
* Evt. innspill sendes programgruppa@kunstnernettverket.no
* Det leies inn en 65-tommers TV-skjerm til Bakgråden.
* NOPA tar bilder fra debatten, eller undersøker om Aftenposten kan gjøre dette. Kan noen i KN tenke seg å rapportere fra debatten? Det følges opp i arbeidsgruppa.
* KN samarbeider med Artendal og Lemur om et arrangement fredag 19.08. og kunstnerorganisasjonene kan melde seg til å holde 3-minutters appeller som i fjor. Interesserte bes melde seg på så snart som mulig, og helst innen 28. Juni, til post@kunstnernettverket.no

**Vedtak:** Kunstnernettverket støtter dette opplegget til debatt. Lise har rollen som moderator og blir en del av debattgruppa.

**5/2/16 Utredning av Statens kunstnerstipend 2016**

Utredningen er ferdigstilt fra Utvalget for statens stipend kunstnerstipend og er oversendt Kulturdepartementet. Utredningen oppfordrer til dialog med kunstnerorganisasjonene. Lise Stang Lund har laget et sammendrag med kommentarer til punkt KN bør vurdere å kommentere. Sammendraget kan brukes i kunstnerorganisasjonenens egne styrer til diskusjon.

**Vedtak:** Kunstnerpolitikkutvalget bes utforme et brev til Kulturdepartementet hvor nettverket redegjør for sitt syn på forslagene og anmoder om møte med embedsverket. Brevet fremlegges på KNs møte i august til godkjenning før oversending til KUD.

**6/2/16 Kulturrådets rapport om utflytting administrative oppgaver**

KN bør gi for- og motargumenter uten å ta standpunkt i den ene eller den andre retningen. Kanskje er det rom for å få pressedekning på denne saken i sommermånedene.

**Vedtak:** Kunstnerpolitikkutvalget bes utforme et kortfattet innspill/brev til Kulturdepartementet om rapporten før sommeren, basert på anbefalinger i saksvedlegg og bestemmelser i møte, for å markere våre holdninger. Innspillet skal sendes til alle organisasjonene i nettverket for godkjenning

Hvis ingen motsetter seg innsending så sendes det KUD før sommeren. AU ser an en evt. pressemelding.

**7/2/16 Høring ny åndsverklov**

Jan-Terje Hjelmli orienterte om opphavsrettsutvalgets arbeid. Forslag til høringssvar sendes organisasjonene til godkjenning 25. august,med endelig innsending 1. september. NOPA møtte Kulturdepartementet i går og understreket at kunstnerorganisasjonene også må understreke det vi støtter i det nye lovforslaget. Det er naturlig for utvalget å ta utgangspunkt i innspillet som ble uarbeidet i 2013.

**Vedtak:** Kunstnernettverket ber opphavsrettsutvalget utforme utkast til høringssvar om åndsverkloven og fremlegge dette til neste fellesmøte 23. august 2016. Endelig høringssvar sendes organisasjonene til godkjenning senest 25.8.2016. Hvis ingen organisasjoner motsetter seg innsending, sender AU høringssvaret inn til KUD innen fristen 1.9.2016.

**8/2/16 Rapport fra næringsutvalget**

 Næringsutvalgets leder Anders Hovin la frem næringsutvalgets rapport og forslag til videre arbeid.

Arbeidet har tatt en annen retning enn først planlagt. Fremfor å komme med konkrete forslag til tiltak har gruppen bl.a. snakket om å synliggjøre verdien av kunst og synergieffektene. Gruppen foreslår bl.a. utarbeide en kortfilm som viser hva som skjer i skapelsesprosessen og hva den genererer. Den foreslår en stor debatt på Arendalsuka 2017 og ønsker å be om et felles møte med Kulturdeparte-mentet og Næringsdepartmentet for å koble disse to departementene sammen. Næringsutvalget ønsker å forsette arbeidet, og ber om fornyet tillit og endret mandat. Noen av utvalgets medlemmer går ut og vil evt. bli erstattet.

Flere i KN synes tanken om en film som visualiserer verdiskapingen et enket kunstverk skaper er god, og den kan brukes i mange sammen-henger, bla. i neste års valgkamp. Det er kostbart å lage en god film. Det må evt. søkes ekstern støtte til utarbeidelse av film.

Det ble etterlyst en oversikt over hvilke rapporter (med lenker) næringsutvalget har lest, med en enkel beskrivelse av hva den enkelte rapport inneholder. Hvordan Kulturrådets støtte til kulturnæringene fungere er også interessant.

Dersom næringsutvalget skal be om et felles møte med KUD og NHD må saken være diskutert i KN først, og KN bør utarbeide forslag til tiltak som presenters i et slikt møte.

**Vedtak:** Nettverket støtter at næringsutvalget forsetter sitt arbeid. KN ber næringsutvalget komme tilbake med et mer gjennomarbeidet forslag før KN tar stilling til utvalgets forslag.

**9/2/16 Den kulturelle skolesekken – orientering om status i forhandlinger**

Forhandlingene er godt i gang, et par møter er gjennomført og tonen er god. Det skal inngås en avtale for alle fylker. Det ser ikke ut til at vi får gjennomslag for at det skal være en tariffavtale, siden det ikke kan lages en tariffavtale mellom mange kunstnergrupper og 19 fylkskommuner.

To partsammensatte utvalg er nedsatt; ett som ser på produksjonstilskudd og ett som ser på vederlag. Scenebruket har i dag en modell for produksjonstilskudd, utvalget skal se på om den har overførings-verdi. Det må utarbeides spesifiserte rammer på de ulike kunstfelt, da må flere trekkes inn i arbeidet, målet er at dette skal være klart fra 1.1.17. De som har innspill sender dette til utvalgene.

**10/2/16 Orientering fra møte i Nordisk kulturråd og seminar i Nordisk kulturforum**

Anders Hovin orienterte.

Nordisk kulturforum i København, 14.06.16

Anders Hovin deltok på møte i Nordisk kulturforum, et initiativ som går ut fra Nordisk ministerråd. De nordiske kulturministrene vedtok den 31. oktober 2012 en ny strategi for kultursamarbeidet 2013-2020. Strategien inneholder fem temaer: Det bærekraftige Norden, Det kreative Norden, Det interkulturelle Norden, Det unge Norden og Det digitale Norden. Den nye strategien suppleres hvert

år av et formannskapsprogram for kulturområdet. Årets møte var en midtveisorientering for strategien. Det ble presenter en rapport som viste hvordan strategien var blitt brukt som politisk styringsverkstøy og deltakerne arbeidet i grupper med forslag til hvordan arbeidet kunne utvikles videre.

Nordisk kunstnerråd i København 14.06.16

Det er positivt at Norge er med i Nordisk kunstnerråd igjen. Anders Hovin har utarbeidet referat fra møtet som han vil sende ut. Elisabeth Dietrich, kunstnerrådets sekreær, hadde sin siste arbeidsdag etter 22 år, hun har vært en viktig ressurs.

**11/2/16 Orientering fra møte i UD om TISA-forhandlinger**

Hans Ole Rian og Anders Hovin deltok fra MFO. Møtet var et intitiativ fra UD, og formålet var å berolige kunstnerne. Mange er bekymret for hvordan det vil gå med vederlagsordninger, særordninger, støtteordninger dersom det blir fri handel med tjenester. Hva som omfattes og ikke av en frihandelsavtale er fremdeles uoversiktelig. Det ble fremmet forslag om å utarbeide en liste over vederlagsordninger kunstnerne ønsket å unnta fra en frihandelsavtale. UD mener ikke det er rett vei å gå, siden ordninger som ikke står på listen kan falle utenom. I følge UD skal audiovisuell sektor og kulturell sektor holdes utenfor, dvs. et bredt unntak for kultur. UD ønsker seg imidlertid en liste over ordninger kunstnerne ønsker unntatt fra frihandelsavalen, til bruk i UD. Det var representanter fra UD, KUD, og NHD på møtet, men det burde vært flere kunstnere tilstede mener MFO.

**12/2/16 Eventuelt**

**Stortingsmelding om kunnskapsløftet – praktiske og estetiske fag**

Det har kommer få konkrete lovnader. Dersom det legges opp til trekkfag, betyr det eksamen i disse fagene.

Det vurderes å innføre kompetansekrav for nye lærere, det er for svakt. MFO jobber tett med denne saken, Hans Ole Rian har vært i Stortinget. MFO følger skolesaker tett. Stortingsmeldingen er i stortinget og skal vedtas til høsten, høringen er over.

**Rettssak fra feltet visuell kunst**

Det har vært en rettsprosess i Sverige der, BUS (Bildupphavsrätt Sverige) har vært i sak mot Wikimedia, som ikke vil betale for bilder av kunst i off rom. Wikimedia har laget et fotoarkiv over kunst i det off rom. BUS har gitt dem tilbud om en rammeavtale, denne vil ikke Wikimedia inngå. Kunstnerne skal ha betalt når deres kunstverk brukes i fotoarkvier, uansett hvilket arkiv det er, har Svensk høyesterett slått fast. <http://bus.se/bildupphovsratt-vinner-viktigt-mal>

**Seier for TONO i sak mot Riks-TV**

TONO gikk i 2012 til søksmål mot RiksTV med påstand om at RiksTV tilgjengeliggjør musikkverk for allmenheten som krever avtale med rettighetshaverne. Den 14. Juni falt dommen i TONOs favør. Jan Terje Hjelmli orienterer om saken i neste møte i KN, lenker til dommen og en kort og pedagogisk orientering utarbeides skriftlig. <http://www.tono.no/tono-vant-rettsak-rikstv/>